Na podlagi Odloka o proračunu Občine Dol pri Ljubljani za leto 2025 (Ur. l. RS, št. 110/2024) in Statuta Občine Dol pri Ljubljani (Uradni list RS, št. 103/2023—UPB3) objavlja Občina Dol pri Ljubljani, Dol pri Ljubljani 18, 1262 Dol pri Ljubljani

**JAVNI POZIV**

**za izvajanje** **počitniškega varstva otrok iz občine Dol pri Ljubljani**

1. člen

Predmet javnega poziva je sofinanciranje počitniškega varstva otrok v času poletnih počitnic v letu 2025.

Cilj javnega poziva je otrokom in mladostnikom na območju občine Dol pri Ljubljani omogočiti varno, kakovostno, ustvarjalno in aktivno preživljanje prostega časa ter jih seznaniti z raznovrstnimi dejavnostmi iz področja športa, kulture in umetnosti, naravoslovja ali jezikovnih tečajev.

Program počitniškega varstva z aktivnostmi v času poletnih počitnic na območju občine Dol pri Ljubljani je namenjen otrokom, ki bodo v letošnjem šolskem letu zaključili 1., 2., 3., 4. ali 5. razred osnovne šole in imajo stalno prebivališče v občini Dol pri Ljubljani. V program varstva je posamezni otrok lahko vključen največ dva tedna.

1. člen

Na javni poziv za sofinanciranje počitniškega varstva otrok v občini Dol pri Ljubljani v letu 2025 se lahko prijavijo pravne osebe, ki izpolnjujejo naslednje pogoje:

* imajo status društva, ustanove, mladinskega sveta, zasebnega zavoda ali druge organizacije in so registrirani za opravljanje dejavnosti na razpisanem področju,
* imajo sedež v Občini Dol pri Ljubljani,
* imajo zagotovljene materialne, prostorske, kadrovske in organizacijske pogoje za izvajanje prijavljenih počitniških varstev,
* imajo izdelano finančno konstrukcijo za prijavljena počitniška varstva, iz katere so razvidni prihodki in odhodki, delež lastnih sredstev, delež javnih sredstev, delež sredstev uporabnikov in delež sredstev iz drugih virov,
* morajo zagotoviti, da nihče od sodelujočih pri izvedbi počitniškega varstva ni evidentiran v kazenski evidenci kot pravnomočno obsojena oseba zaradi kaznivega dejanja zoper spolno nedotakljivost, za kar predložijo izjavo.

Prav tako morajo imeti izvajalci:

* jasno izdelan program počitniškega varstva otrok, ki ponuja raznovrstne dejavnosti in vsebine na vsaj enem izmed področij: šport, kultura in umetnost, naravoslovje ali jezikovni tečaji,
* imajo programe, ki potekajo na območju občine Dol pri Ljubljani v obliki dnevnega varstva in ne v obliki letovanj ali izven območja občine Dol pri Ljubljani,
* program je najmanj 8 urni, ter vključuje prehrano (zajtrk, malico, kosilo).
1. člen

Občina Dol pri Ljubljani bo sofinancirala počitniško varstvo otrok v znesku 7 EUR na otroka na dan (oziroma 35 EUR/teden).

Sofinancirani programi počitniškega varstva otrok morajo biti izvedeni v letu 2025, prav tako morajo biti porabljena odobrena sredstva v letu 2025. Sredstva se bodo izbranim izvajalcem dodelila na podlagi pogodbe o sofinanciranju, ki jo bo izvajalec sklenil z Občino Dol pri Ljubljani.

1. člen

Prijave je treba oddati na obrazcu javnega poziva po elektronski pošti na naslov: ana.biser@dol.si  ali s priporočeno pošiljko na naslov: Občina Dol pri Ljubljani, Dol pri Ljubljani 18, 1262 Dol pri Ljubljani.

Prijavi se priložijo obrazci navedeni v prijavni dokumentaciji, ki jo zainteresirani dobijo v sprejemni pisarni Občine Dol pri Ljubljani ali na spletni strani občine: <https://www.dol.si> pod rubriko: Javna naročila, razpisi, objave.

Rok za posredovanje prijav je petek, 18.4.2025**.** Za morebitne informacije se lahko obrnete na tel. št. 01 530 3254 (Ana Biser) ali po elektronski pošti na naslov: ana.biser@dol.si.

Prijavitelji bodo o izidu poziva obveščeni najkasneje v 15. dneh od dneva prijave.

 Občinska uprava